ایرانین باشکندی تهرانین اطراف کندلرینده شدتلی یاغیشلارین سبب اولدوغو سئلده حیاتینی ایتیره‌نلرین ساییسی ۱۸ نفره چیخدی.
اولوسال بحران مرکزی باشقانی حسن نامی، تهرانین دوغوسونداکی وسکاره کندینده داشقین نتیجه‌سینده بیر نفرین اؤلدوگونو، ۱۴ اتومبیلین سو آلتیندا قالدیغینی بیلدیردی.
تهرانین مرزداران کندینده وضعیتین داها جدی اولدوغونو بیلدیره‌ن نامی، ائولرین سو آلتیندا قالدیغینی و کندده تورپاق سوروشمه‌سینین باش وئردیگینی قید ائتدی. نامی مرزداران‌دا ایندیه دک ۶ نفرین حیاتینی ایتیردیگینی، آختارما-قورتارما ایشلرینین داوام ائتدیگینی بیلدیردی.
قیزیل آی یاردیم و قورتارما تشکیلاتی باشقانی مرتضی مرادی‌پور تهرانین قوزئی باتیسینداکی امامزاده داوود کندینده ایکی نفرین داها جسدینین تاپیلدیغینی آچیقلادی.
مورادی‌پور، بونونلا دا امامزاده داوود کندینده سئل نتیجه‌سینده حیاتینی ایتیره‌نلرین ساییسینین ۸ نفره چاتدیغینی، ایتکین دوشن ۱۹ نفرین تاپیلماسی اوچون آختارما-قورتارما ایشلرینین داوام ائتدیگینی بیلدیردی.
ایرانین یاری رسمی تسنیم خبر آژانسی، آختارما-قورتارما قروپلارینین، سحر ساعاتلارین‌دا تهرانین قوزئی باتیسینداکی کن چاییندا ۳ نفرین جانسیز بدنلرینی تاپدیغینی آچیقلادی. جسدلرین امامزاده داوود کندینده سئلده ایتن اینسانلارا عاید اولابیله‌جگی ایفاده ائدیلدی.
تهران‌دا جمعه ائرته‌سی و بازار گونلرینده ‌ده یاغیشلارین داوام ائده‌بیله‌جگی اویاریسی وئریله‌رک خالق، چایلاردان و چای یاتاقلاریندان اوزاق دورماغا چاغریلدی.
